Alle de gamle partier, V, B, SF & C gik tilbage.

Undtagelsen er S der gik en lille smule frem, hvilket understreger at HTS ikke har været nogen helt ringe statsminister i folkets øjne.

V fik de absolut største tæv, også et formandsspørgsmål.

R fik de næststørste tæv, også ret meget et formandsspørgsmål.

SF er vist bare ved at falde fra hinanden af metaltræthed - ligesom C.

DF er den absolut største vinder og udkantsdanmarks foretrukne parti.

Det bliver meget svært for dem at undslå sig ministeransvar hvis de ikke vil skuffe deres vælgere.

Omvendt har de ikke udsigt til nogen god debut i branchen. Mit gæt: ingen af de tunge ministerier.

Enhedslisten, LA og Alternativet som 4, 5 og 6. største er et generationsskifte: Vi er definitivt færdige med den kolde krig.

Hvis blå stue peger på Venstres formand, til trods for at DF nu er 10% større end V, kan han føje "surrogat-lars" til "vikar-lars".

I så fald sidder Venstre i en selvskabt catch-22:

De kan ikke forvente en god og stærk parti-profil i en regering de ikke er største parti i.

Men de kan heller ikke vælge ny mindre kompromiteret formand inden næste valg.

... hvorfor de følgelig vil tabe yderligere mandater til DF og LA til den tid.

Som parti vil Venstre formodentlig have langt bedre chancer ved at pege på DF's partiformand som statsminister.

I den situation må et nyvalg forventes relativt hurtigt og Venstre kan stille med en frisk ny formand der med åbne arme tager imod alle de vælgere der fortrød deres DF stemme.

Problemet med den strategi er at det ikke er sikkert at blå blok kan samles om DF's formand, i hvilket fald Rød stue får bolden.

Det sker også hvis blot en enkelt DF eller V MF'er finder regeringsgrundlaget (for) uspiseligt.

Eller hvis DF's krav om at modtage et skålpund hjertekød fra en vantro bliver for uspiseligt for andre partier i blå blok.

I bedste fald en regering med et usammenhængende kludetæppe som politik en masse interne stridigheder og en kort levetid, hvorefter rød stue overtager igen.

Specielt er det en rigtig lortesituation for Venstre.

Hvis de havde valgt en bedre formand i tide kunne de måske stadig have været største parti i blå stue, men det er lidt sent at komme i tanke om nu...

Kan de nå at skifte formand i nat, inden forhandlingerne begynder ?

Måske, men de gør det næppe.

Jeg giver HTS 75% chance for at være statsminister igen inden 2020.

phk

PS: S-DF-SF er absolut en realistisk mulighed hvis blå blok ikke vil spille på DF's præmisser.

PPS: Ser lige at HTS har trukket sig tilbage. Endnu et tegn på at hun er væsentligt mere intelligent og en bedre strateg end Venstres formand. Hun kan sagtens nå at være tilbage inden 2020 hvis hun vil, men gør det næppe.

PPPS: Ingen statsminister i Danmark er nogen sinde blevet behandlet så respektløst som oppositionen og pressen har behandlet HTS. Utvivltsomt delvist fordi hun var Danmarks første kvindelige statsminister. Hatten af fordi hun tog det i strakt arm -- selv da oppositionen spredte rygter om hendes mand for politisk vindings skyld.

PPPPS: V-formanden er nu den eneste "gamle" partileder der er tilbage og han har lige tabt valget stort. Hvis han var smart trak han sig her og nu så en ny V-formand kunne lave regeringsforhandlinger uden alt den negative bagage han selv slæber rundt på. Tvivler på han har formatet til at se det og endnu mindre til modet til at gøre det.